
VENDIM
Nr. 234, datë 17.4.2019

PËR PROGRAMIN E INTEGRUAR TË ZHVILLIMIT “POLI I DREJTËSISË” 

Në mbështetje të nenit 100 të Kushtetutës, me propozimin e ministrit të Drejtësisë, Këshilli i Ministrave, 

VENDOSI:

1. 	Fillimin e procedurave për programin e integruar të zhvillimit “Poli i Drejtësisë”, nëpërmjet të cilit synohet zhvillimi i një zone urbane në funksion të krijimit të një blloku të integruar infrastrukture për akomodimin e institucioneve të qeverisjes së sistemit të drejtësisë dhe të institucione të tjera të interesuara, me qëllim mbështetjen e këtyre institucioneve me infrastrukturën e nevojshme dhe bashkëkohore, në mënyrën më të shpejtë të mundshme. 
2.  Programi i integruar i zhvillimit “Poli i Drejtësisë” do të zhvillohet në pronën me nr. 1/644, të ndodhur në zonën kadastrale nr. 8210, Tiranë, duke përfshirë edhe çdo pronë shtetërore kufitare ose që ndodhet pranë kësaj pasurie, përfshirë pronën me nr. 1/645, pasuri e llojit truall, dhe godinën e ngritur në këtë pronë nga Dhoma Kombëtare e Avokatisë. 
3.  Godina e ndërtuar nga Dhoma Kombëtare e Avokatisë, në zonën kadastrale nr. 8210, Tiranë, është pjesë integrale e zhvillimit të programit, me qëllim sigurimin e ambienteve/zyrave të punës dhe të përfaqësimit për Këshillin e Lartë Gjyqësor, Këshillin e Lartë të Prokurorisë, Inspektorin e Lartë të Drejtësisë dhe Shkollën e Magjistraturës. 
4.  Programi i integruar i zhvillimit “Poli i Drejtësisë” do të shtrihet në 2 faza, gjatë periudhës kohore 2019−2022. 
5.  Faza e parë e programit do të shtrihet në periudhën kohore 2019-2020.  Për zbatimin e fazës së parë të programit, me urdhër të Kryeministrit krijohet grupi ndërinstitucional i punës, i kryesuar nga përfaqësuesi i Fondit Shqiptar të Zhvillimit dhe me anëtarë përfaqësues nga Ministria e Financave dhe Ekonomisë, Ministria e Drejtësisë dhe Ministria e Infrastrukturës dhe Energjisë. Grupi ndërinstitucional i punës, përveç detyrave të tjera të ngarkuara me urdhrin e Kryeministrit, kryen edhe detyrat e mëposhtme: 
5.1  Vlerëson gjendjen juridike të pronësisë së godinës, të ndërtuar nga Dhoma Kombëtare e Avokatisë, gjendjen ligjore të pronësisë së truallit ku është ndërtuar kjo godinë, përcaktimin e vlerës së pasurisë së paluajtshme. Nëpërmjet metodave alternative të vlerësimit të sendeve të paluajtshme, duke pasur në konsideratë, veçanërisht, vlerën fillestare të investimit, nëpërmjet vlerësuesve profesionistë. 
5.2	 Pas përcaktimit të vlerës së godinës, sipas parashikimit të mësipërm, grupi  ndërinstitucional i punës inicion procedurën e negocimit me Dhomën Kombëtare të Avokatisë, për blerjen e kësaj pasurie të paluajtshme në përputhje me kushtet e përcaktuara në Kodin Civil.
5.3 Në përfundim të procesit të negocimit, grupi ndërinstitucional i punës përgatit projektkontratën e blerjes, e cila i përcillet për miratim Këshillit të Ministrave, nëpërmjet Ministrisë së Financave dhe Ekonomisë.  
5.4 Grupi ndërinstitucional i punës, gjatë punës së tij, mund të asistohet nga ekspertë teknikë që do të jenë të ngarkuar të bëjnë vlerësimin e godinës së ndërtuar nga Dhoma Kombëtare e Avokatisë. Kontraktimi i ekspertëve teknikë kryhet nga Fondi Shqiptar i Zhvillimit. 
6.  Faza e dytë e programit do të shtrihet në periudhën kohore 2020−2022, gjatë së cilës kryhen veprimet e mëposhtme:
6.1 Fondi Shqiptar i Zhvillimit, në bashkëpunim me Agjencinë Kombëtare të Planifikimit të Territorit, do të hartojë dokumentacionin e domosdoshëm për pajisjen me lejet përkatëse për ndërtimin/zhvillimin e projekteve në pasuritë e përcaktuara në pikën 2, të këtij vendimi.
6.2 Fondi Shqiptar i Zhvillimit do të marrë masa që të përcaktojë buxhetin e nevojshëm për financimin e vlerësimit, të projektimit, të zbatimit të punimeve dhe të mirëmbajtjes së godinave pjesë përbërëse të “Polit të Drejtësisë”. 
[bookmark: _GoBack]6.3 Fondi Shqiptar i Zhvillimit do të jetë agjencia zbatuese për projektimin dhe zbatimin e punimeve për ndërtimin e godinave dhe të infrastrukturës mbështetëse të “Polit të Drejtësisë”.
7. Ngarkohen Ministria e Drejtësisë, Ministria e Financave dhe Ekonomisë, Ministria e Infrastrukturës dhe Energjisë dhe Fondi Shqiptar i Zhvillimit për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR
Erion Braçe

